《食藕》
宋代·谢薖

人怜淤泥上，出此万朵莲。须知淤泥中，有藕大如椽。

本清凝冰雪，末艳方婵娟。玲珑众窍通，蚴蟉数节连。

甘寒固不数，却暑最所便。髯奴来城市，负笼至我前。

开缄尚带泥，未嚼先垂涎。霍霍摩霜刀，雷雷挹涧泉。

切玉堕冷冽，已觉沉疴痊。芰寔斗角紫，鸿头剥珠圆。

秋盘荐此果，顿使二物捐。念此涅不缁，馀品莫争妍。

而能豁忧思，令我心欢然。奇功更耐老，合作飞行仙。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。